Ikt. szám: MKE/838-1/2017.

Preambulum

A Magyar Képzőművészeti Egyetem (a továbbiakban: Egyetem) alkotói közössége az Igazgyöngy Alapítvány (a továbbiakban: Alapítvány) támogatására nyilvános aukciót rendez 2017. június 24. napján. Az Egyetem az árverést a Múzeumok Éjszakája program keretében rendezi.

Az aukció eredményeként a befolyt bevétel 50%-a az Alapítvány támogatására kerül felajánlásra, míg a bevétel másik 50%-a az elkelt műtárgy Szerzőjét illeti.

1. **Árverési tételek**
2. A felkért szerzők nyilatkoznak arról, hogy az aukció tárgyát képező művek saját szellemi/művészi alkotásuk. A szerzők szavatosságot vállalnak azért, hogy műveiken nem áll fenn harmadik személynek olyan kizárólagos szerzői vagyoni/felhasználási joga, amely a jelen aukció szerinti jogszerzést és felhasználást korlátozná vagy akadályozná.
3. A szerzők árverésre bocsátandó műalkotásaikat az Egyetem Művészettörténet Tanszékének képviselője részére a pályázati felhívásban foglalt módon és határidőig megőrzésre átadják. Az Egyetem fenntartja a jogot, hogy egyes műalkotások árverésre bocsátását a 19. pont szerinti közzétételt megelőzően indoklás nélkül elutasítsa, amiről a szerzőt haladéktalanul értesíti, és a műalkotást visszaszolgáltatja a szerző részére. Az árverés során eladott műtárgyat a vételár kifizetését követően Eladó az Egyetem közreműködésével adja át Vevő részére. Az el nem adott műtárgyakat az árverést követő 7 napon belül a Szerző saját költségén köteles elszállítani.
4. Az Egyetem fenntartja a jogot, hogy az aukciót megelőzően közétett egyes tételek árverésre bocsátását a szerző kérésére visszavonja. Ez esetben az Egyetemmel szemben kár- vagy másféle igény és követelés nem érvényesíthető.

**II. Árverésen való részvétel feltételei**

1. Az árverésen részt venni kizárólag licitáló tárcsával lehet. A licitáló tárcsa annak az előzetesen regisztrált személynek adható át, akinek a neve és a lakcíme és telefonszáma vagy e-mail címe rögzítésre került az árverési dokumentációban. A regisztráció és ezzel egyidejűleg a licitáló tárcsa átvétele ráutaló magatartás arra nézve, hogy az árverési vevő az Árverési feltételeket megismerte és magára nézve kötelezőnek fogadja el.
2. A licitáló tárcsákat az Egyetem bocsátja az árverés résztvevőinek rendelkezésére, amelynek ára 1000 Ft/db. Az MKE a licitáló tárcsák értékesítéséből befolyó bevétel összegét az árverés lebonyolításának költségeire fordítja.

**III. Az árverés folyamata**

1. Az árverést az árverésvezető irányítja. Az árverés során minden kérdésben az árverésvezető jogosult dönteni, amely döntés ellen az árverés keretében jogorvoslatnak helye nincs.
2. Az árverésvezető az árverési tételeket az aukción történő részvétel regisztrációjának sorrendjében - a szerzőre és a Műalkotásra vonatkozó rövid tájékoztatás keretében - bemutatja, és a kikiáltási árat kihirdeti. Az árverési tételre az árverési vevők licitáló tárcsával tehetik meg ajánlatukat. Ha a kikiáltási árra több vételi ajánlat érkezik, az árverésvezető a licitlépcsőnek megfelelően emeli az árat mindaddig, amíg csak egy licitáló marad, és a leütéssel létre nem jön az adásvételi szerződés.
3. Ha a Vevő személye az árverés során valamilyen okból nem állapítható meg, vagy kétséges, az árverési tétel árverezését újra kell kezdeni.
4. A számozott licitáló tárcsák megkönnyítik az aukció vezetőjének, hogy a licitálót azonosítani tudja. Leütés esetén a sikeres licitálónak meg kell győződnie arról, hogy az aukció vezetője az ő számával ütötte-e le a tételt. Bármilyen probléma esetén a sikeres licitálónak jogában áll azonnal jeleznie azt az aukció vezetőjének.

**IV. Adásvételi szerződés létrejötte**

1. Az adásvételi szerződés a legmagasabb összegű vételi ajánlatot tevő Árverési vevő és a Műalkotás Szerzője (továbbiakban Eladó) között a leütéssel jön létre. A szerződés írásbeli megkötésére közvetlenül az árverést követően kerül sor.
2. A Vevő az árverési tétel tulajdonjogát akkor szerzi meg, ha a vételárat maradéktalanul megfizette. Eladó a Műalkotásra vonatkozó tulajdonjogát a vételár teljes kifizetéséig fenntartja.

**V. Vételár**

1. A vételár a leütési ár, amely minden adót és járulékot tartalmaz. Az eladásra kerülő tárgyak a kikiáltási ár alatt nem vásárolhatóak meg.
2. Vevő a vételárat az árverés helyszínén az adásvételi szerződés megkötésével egyidejűleg, vagy az adásvételi szerződés aláírásától számított 4 munkanapon belül köteles megfizetni választása szerint:
   * készpénzben az Egyetem épületében (1062 Budapest, Andrássy út 69.) az Eladóval előzetesen egyeztetett időpontban az Eladónak;
   * postai csekken vagy banki átutalással az írásbeli adásvételi szerződésen szereplő számlaszámra
3. Eladó fenntartja magának az adásvételi szerződéstől való elállás jogát, amennyiben Vevő a fentiekben hivatkozott, adásvételi szerződésben rögzített fizetési kötelezettségének határidőben nem tesz eleget.
4. Az Eladó vállalja, hogy az Árverési vevő által megfizetett vételár teljes összegének 50 %-át átutalja az Igazgyöngy Alapítvány által megadott bankszámlára (60600242-11113034) vagya helyszínen készpénzben átadja az Alapítvány képviselőjének az Alapítvány támogatása érdekében. Az MKE a közreműködésért semmilyen díjazásra nem tart igényt.

**VI. Az árverési tétel átadása**

1. Amennyiben a Vevő a teljes vételárat maradéktalanul készpénzben kifizette a helyszínen, az árverési tétel az árverés helyén azonnal átvehető. Az Eladó köteles gondoskodni a Műalkotás átadásáról.
2. Halasztott vételár fizetés esetén (12. pont), amennyiben a vételár

* készpénzben kerül megfizetésre, akkor az Eladó köteles az Egyetem közreműködésével a Műalkotást azonnal átadni;
* átutalással kerül megfizetésre, akkor az Eladó köteles az összeg beérkezését követően felvenni a kapcsolatot a Vevővel és az Egyetem közreműködésével a Műalkotást 3 munkanapon belül átadni.

A Vevő a Műalkotást kizárólag a vételár teljes összegének megfizetését követően szállíthatja el. A Műalkotás elszállításáról Vevő köteles a saját költségére és veszélyére gondoskodni legkésőbb a vételár kiegyenlítését követő 5 munkanapon belül. Az elszállításra munkanapokon hétfőtől csütörtökig 9–16 h között, pénteken 9–14 h között van lehetőség. Az elszállítás elmulasztása esetén sem az Eladó, sem az Egyetem nem felel a műtárgy sérüléséért vagy elvesztéséért.

**VII. Távollevő árverési vevők**

1. Amennyiben a Vevő személyesen nem tud/kíván részt venni az árverésen, úgy az általa adott írásbeli, két tanú aláírásával hitelesített, a meghatalmazó nevében adásvételi szerződés megkötésére is kiterjedő meghatalmazás alapján – a megbízásnak megfelelően – helyette meghatalmazottja is eljárhat. A meghatalmazás az adásvételi szerződés mellékletét képezi.

**VIII. Felelősségvállalás**

1. Az árverésre kerülő művekről készült fotók az árverést megelőzően 2017. június 13. napjától megtekinthetők az Egyetem honlapján (www.mke.hu). A fotók kizárólag azonosításul szolgálnak, a vevőknek saját maguknak kell - az árverést megelőzően - meggyőződniük az árverési tételek állapotáról. A tárgyak minden hibájukkal és hiányosságukkal együtt abban az állapotban kerülnek eladásra, amelyben az árverés idején vannak. Az Egyetem a Műalkotás esetleges hibáiért, hiányosságaiért felelősséget nem vállal.
2. A vételár az Árverési vevők nyilvános vételi ajánlatai alapján alakul ki, ezért az árverési tétel vételáráért az Egyetem felelősséggel nem tartozik.

**IX. Adatvédelem**

1. A regisztrált személyes adatokat az Egyetem kizárólag az árverésen leadott licit eredményeként megkötendő adásvételi szerződéshez és az az alapján a Felek között keletkező jogviszonnyal kapcsolatban jogosult kezelni. Az Egyetem mint adatkezelő a személyes adatokat harmadik személy részére nem teszi hozzáférhetővé, azokat nem hozhatja nyilvánosságra. Az Egyetem az adásvételi szerződést nem kötő árverési résztvevők felvett személyes adatait az árverést követően haladéktalanul törli a nyilvántartásából.

**X. Egyéb rendelkezések**

1. A Műalkotás szerzői mű, szerzői jogi oltalom alatt áll. Vevő tudomásul veszi, hogy a Műalkotás adásvételével kizárólag a Műalkotás tulajdonjogát szerzi meg, a tulajdonjog átszállása a szerző egyéb szerzői jogait nem érinti.
2. Amennyiben a kikiáltásra kerülő Műalkotásra nem érkezik vételi ajánlat, az Egyetem a Műalkotást az aukciót követően térítésmentesen visszaadja a Műalkotás szerzőjének.
3. Jelen árverési feltételek az árverés helyszínén kifüggesztésre kerülnek.
4. Az aukcióról árverési dokumentáció készül, mely tartalmazza az aukció legfontosabb jellemzőit, az árverési vevők adatait és az árverési tételeket sorrendben, illetőleg az egyes árverési tételek kikiáltási árát és leütési vételárát, továbbá a vevő adatait.
5. Jelen árverési feltételekben nem szabályozott kérdésekben a vonatkozó jogszabályok (különösen a szerzői jogról szóló 1999. évi LXXVI. törvény és a Polgári Törvénykönyv) az irányadóak.

Budapest, 2017. május 30.

|  |  |
| --- | --- |
| Prof. Csanádi Judit  rektor | Rakonczai Éva  kancellár |